Jacꞌariꞌ tok ri Jesús xuꞌij chique ri achiꞌaꞌ israelitas ri xeniman richin:
Si rix cof yixcꞌujeꞌ chupan ri nuchꞌabel,
xquixoc kitzij tzekleꞌey vichin,
(chukaꞌ,
ka) xtivetemaj achique ri kitzij,
y ri kitzij xquixrucol.
Jacꞌa rijeꞌ xquiꞌij che:
Roj,
roj riy-rumam can ri Abraham,
y man jun bey rojcꞌo chuxeꞌ quitzij vinak.
¿Achique roma naꞌij chike chi xkucolotaj?
Pero ri Jesús xuꞌij chique:
Kitzij-kitzij nin-ij chive chi conojel ri cꞌa yebano na mac,
chuxeꞌ rutzij ri mac ecꞌo-vi.
Y jun lokꞌon samajinel ri cꞌo chuxeꞌ rutzij rajaf-jay,
man jumul ta xticꞌujeꞌ chiracho rajaf ri jay.
Ja ralcꞌuaꞌl rajaf ri jay,
jariꞌ ri xticꞌujeꞌ jumul chiracho ri tataꞌaj.
Romariꞌ si ja ri Rucꞌajol ri Dios ri xticolo ivichin,
can kitzij chi xquixcolotaj.
Yin veteman chi rix,
rix riy-rumam can ri Abraham,
pero xa nicanolaꞌ achique ta niꞌen richin yinicamisaj,
roma man iyoꞌon ta lugar chi ocunak ri nuchꞌabel pan ivánima.
Yin ja ri nutzꞌeton riqꞌuin ri Nataꞌ ri ninkꞌalajrisaj.
Quiriꞌ mismo rix,
ja ri achel nivacꞌaxaj-apu riqꞌuin ri jun ri ocunak itataꞌ ri yixtajin riqꞌuin.
Quireꞌ rutzolic rutzij ri Jesús xquiꞌen:
Ri katataꞌ roj ja ri Abraham,
xechaꞌ.
Jacꞌa ri Jesús xuꞌij chique:
Xa ta kitzij chi rix riy-rumam can ri Abraham,
can ta ja achel xerubanalaꞌ rijaꞌ ri yeꞌibanalaꞌ.
Pero ri Abraham man jun bey xuꞌon ri achel nibanalaꞌ rix vacami.
Roma rix xa nicanolaꞌ achique ta niꞌen richin yinicamisaj,
tok yin ja ri kitzij ri vacꞌaxan-pe riqꞌuin ri Dios ri nintzijoj chive.
Rix ja ri achel nuꞌon ri jun ri ocunak itataꞌ ri yixtajin riqꞌuin,
xchaꞌ ri Jesús chique.
Y rijeꞌ xquiꞌij che:
Roj man roma ta xuꞌon mac ri kateꞌ cheꞌelekꞌel tok xojalex.
Roj xaxe jun Katataꞌ,
y riꞌ ja ri Dios,
xechaꞌ.
Jacꞌa ri Jesús xuꞌij chique ri vinak riꞌ:
Xa ta ja ri Dios ri Itataꞌ,
can ta yinijoꞌ;
roma yin riqꞌuin rijaꞌ yin elenak-vi-pe richin xinuka chiꞌicojol.
Ja ri Dios takayon-pe vichin y man nuyon ta yin xinojin-pe chi xipe chochꞌulef.
¿Achique roma man (nikꞌax,
ninoꞌ) ta chivech ri nin-ij?
Quiriꞌ nibanataj iviqꞌuin,
roma rix man nijoꞌ ta nivacꞌaxaj ri nin-ij.
Rix,
rix ralcꞌuaꞌl ri itzel,
y roma ja rijaꞌ ocunak itataꞌ,
ja ri nika chuvech rijaꞌ ri nijoꞌ niꞌen.
Ri itzel can camisanel vi xe tok xecꞌujeꞌ vinak pa ruviꞌ ri rochꞌulef,
y man xcꞌujeꞌ ta chupan ri kitzij,
roma man jun kitzij riqꞌuin.
Ja ri tzꞌucun tak tzij ri nuꞌij,
jariꞌ nicꞌutu ri achique rijaꞌ,
roma rijaꞌ can tzꞌucuy vi tzij,
y rajaf ronojel tzꞌucun tak tzij.
Jacꞌa yin roma nin-ij ri kitzij,
rix man yininimaj ta.
¿Cꞌo cami jun chive nitiquer niyoꞌon chosakil chi yin kitzij cꞌo mac nubanon?
Si ja ri kitzij yitajin chubixic chive,
¿achique roma rix man yininimaj ta?
Roma jun ri kitzij runiman ri Dios,
nuyec pa ránima ri ruchꞌabel ri Dios ri nracꞌaxaj.
Jacꞌa rix man quiriꞌ ta niꞌen,
roma man rix richin ta ri Dios,
xchaꞌ ri Jesús.
Quireꞌ cꞌa rutzolic rutzij ri Jesús xquiꞌen ri achiꞌaꞌ israelitas cꞌo quikꞌij:
Can kitzij vi ri kaꞌin chavij chi rat,
xa rat aj-Samaria y xa cꞌo laꞌk itzel espíritu aviqꞌuin,
xechaꞌ che.
Jacꞌa ri Jesús xuꞌij chique:
Yin manak itzel espíritu viqꞌuin.
Pa ruqꞌuexel chi quiriꞌ,
yin ninyaꞌ rukꞌij ri Nataꞌ,
jacꞌa rix xa nijoꞌ yiniyaꞌ chi qꞌuix.
Pero yin man nuyon ta nincanoj-ka nukꞌij.
Cꞌo Jun nrojoꞌ chi yin niyoꞌox nukꞌij,
y ja Rijaꞌ ri xtiꞌin achique niꞌin ri kitzij,
si ja yin o ja rix.
Kitzij-kitzij ri nin-ij chive:
Xa achique na jun niniman ri nuchꞌabel,
ri vinak riꞌ man xtutzꞌet ta ruvech ri camic ri richin jumul,
xchaꞌ ri Jesús.
Quireꞌ cꞌa xquiꞌij ri achiꞌaꞌ israelitas cꞌo quikꞌij che:
Vacami keteman chi kitzij cꞌo itzel espíritu aviqꞌuin;
roma naꞌij chi ri xqueniman ri achꞌabel,
man xtiquitzꞌet ta ruvech ri camic.
Tatzꞌetaꞌ cꞌa ri katataꞌ Abraham y ri profetas ojer can,
conojel (xecom,
xequen).
¿Más cami cꞌo akꞌij rat que chuvech ri katataꞌ Abraham?
Rijaꞌ (xcom,
xquen),
y quiriꞌ mismo ri profetas.
¿Achique ta cꞌa más abanon rat chiquivech rijeꞌ?
xechaꞌ che.
Ri Jesús xuꞌij:
Si nuyon yin ninya-ka nukꞌij,
man jun nicꞌatzin-vi.
Pero ri niyoꞌon nukꞌij yin,
ja ri Nataꞌ ri niꞌij rix chi i-Dios.
Y rix man iveteman ta runoꞌoj,
jacꞌa yin veteman runoꞌoj.
Y si nin-ij chi man veteman ta runoꞌoj,
yinoc jun tzꞌucuy-tzij achel rix,
pero yin kitzij veteman runoꞌoj,
y ninnimaj ri ruchꞌabel.
Ri Abraham ri ojer itataꞌ xquicot ránima tok (xkꞌax,
xnoꞌ) chuvech chi xtutzꞌet can ri kꞌij tok yin xquicꞌujeꞌ chuvech re rochꞌulef,
y can xutzꞌet na vi y romariꞌ xquicot ránima,
xchaꞌ ri Jesús.
Jariꞌ tok ri achiꞌaꞌ israelitas cꞌo quikꞌij xquiꞌij che:
Rat cꞌa man jani nicꞌaj ciento ajunaꞌ,
¿y naꞌij chi atzꞌeton ruvech ri kamamaꞌ Abraham?
xechaꞌ.
Ri Jesús xuꞌij chique:
Kitzij-kitzij nin-ij chive,
chi naꞌey chi xalex ri Abraham,
yin yincꞌo chic,
xchaꞌ.
Tok xquicꞌaxaj quiriꞌ,
xquisiqꞌuilaꞌ abaj richin niquicꞌak chirij.
Pero ri Jesús xrevaj-riꞌ chiquivech,
y cꞌajariꞌ xel-pe pa racho ri Dios.
Chiquicojol ri vinak xkꞌax-vi-pe richin xbe.